Wenger om Sanchez: – En av de beste spillerne som finnes
0Arsenal 0Stoke City Det tok kun seks minutter før Laurent Koscielny stanget Arsenal i ledelsen, men derfra og ut tok Alexis Sanchez, som også hadde assist på ledermålet, over hovedrollen. Chileneren viste klasse da han smatt unna Steven N'Zonzis taklingsforsøk, dro seg inn i feltet og satte ballen tilbake i nærmeste hjørne etter en drøy halvtime. Fire minutter etter pause punkterte Sanchez kampen på et frispark fra 18 meter som keeper Asmir Begovic fomlet i stolpen og videre i nettmaskene. Alexis Sanchez, som kom fra Barcelona i sommer, har med det vært direkte involvert i 18 Premier League-scoringer denne sesongen. Den statistikken kan ingen andre matche. På Emirates søndag satt de tidligere Arsenal-stjernene Thierry Henry og Robert Pires og klappet. – En av de beste spillerne som finnes. Han er en som kombinerer talent med en voldsom innstilling, og det er vanskelig å finne, sier Arsenal-sjef Arsene Wenger ifølge BBC. – Alexis er fantastisk og viser det i kamp etter kamp, sier lagkompis Alex Oxlade-Chamberlain.Stoke har ikke slått Arsenal borte siden tidligere Strømsgodset-spiller Lee Chapman avgjorde på Highbury i 1981 og var aldri i nærheten av å kopiere den triumfen søndag. Arsenal skapte fem store sjanser de første 20 minuttene, men kun Koscienly traff blink. Asmir Begovic leverte tre meget gode redninger, to i løpet av de første fem minuttene, og den siste muligheten blåste Olivier Giroud utenfor. Hjemmelaget mistet Mathieu Debuchy med skulderen ut av ledd før hvilen mens Stoke skapte kun én brukbar mulighet. Bojan Krkic la en smart corner ut på 16-meteren, men Glenn Whelan var ikke liksom følsom da han blåste kula langt over. Det ble lengre mellom målsjansene for Arsene Wengers gutter før pause, men Arsenal-fansen kunne uansett glede seg over at Mesut Özil er tilbake på banen da han kom inn og fikk sine første minutter siden 5. oktober.Arsenal hadde ikke holdt nullen på over en måned før søndagens kamp og trodde statistikken ble forlenget da Geoff Cameron satte ballen i mål etter å ha blitt stusset gjennom av Peter Crouch, men linjemannen markerte korrekt for offside. David Ospina holdt dermed nullen i sin Premier League-debut. På benken satt Wojciech Szczesny som ifølge engelske aviser ble tatt for å røyke i dusjen (!) etter 0-2-tapet mot Southampton. – Vi startet dårlig og kom under tidlig. Derfra og ut spilte vi uten selvtillit, og fikk ikke opp tempoet. Vi klarte aldri å demme opp for Arsenals gode spillere framover, og kan ikke klage på at vi tapte, sier Stoke-manager Mark Hughes.
(Arsenal - Stoke 3-0) Ingen Premier League-spillere har vært involvert i flere scoringer enn Alexis Sanchez (26) denne sesongen.